**หัวข้อข่าว : 18 กุมภาพันธ์ 2565**

**สมาคมศิษย์เก่า ร่วมกับ ชมรมกอล์ฟศิษย์เก่า คณะสัตวแพทยศาสตร์**

**ส่งต่อน้ำใจแก่โรงพยาบาลสัตว์ คณะสัตวแพทยศาสตร์ มหาวิทยาลัยขอนแก่น**

**มอบครุภัณฑ์ทางการแพทย์และเงินสนับสนุนสมาคมศิษย์เก่า จากการจัดการแข่งขันกอล์ฟการกุศล**

เมื่อวันศุกร์ที่ 18 กุมภาพันธ์ 2565 เวลา 10:30 น. สมาคมศิษย์เก่า ร่วมกับ ชมรมกอล์ฟศิษย์เก่าคณะสัตวแพทยศาสตร์ มหาวิทยาลัยขอนแก่น ได้มอบครุภัณฑ์ทางการแพทย์ ได้แก่ **เครื่องให้สารน้ำ ชุดกันรังสีเอกซเรย์ และตู้ปรับอุณหภูมิ/ความชื้น**  จากการจัดการแข่งขันกอล์ฟการกุศล แก่โรงพยาบาลสัตว์ คณะสัตวแพทยศาสตร์ มหาวิทยาลัยขอนแก่น รวมถึงเงินสนับสนุนสมาคมศิษย์เก่า โดยมี **ศาสตราจารย์บัณฑิตย์ เต็งเจริญสกุล คณบดีคณะสัตวแพทยศาสตร์** พร้อมกับ **รองศาสตราจารย์อารยาพร มคธเพศ รองคณบดีฝ่ายโรงพยาบาลสัตว์** และ **ผู้ช่วยศาสตราจารย์คณิต ชูคันหอม** **ผู้ช่วยคณบดีฝ่ายพัฒนานักศึกษาและศิษย์เก่าสัมพันธ์** เป็นผู้รับมอบจาก **นายสัตวแพทย์ภาสวัฒน์ รุ่งเรือง นายกสมาคมศิษย์เก่าคณะสัตวแพทยศาสตร์ มหาวิทยาลัยขอนแก่น**  **สมาชิกสมาคมและชมรมกอล์ฟศิษย์เก่า** หลังจากนั้น ได้เข้าเยี่ยมชมโรงพยาบาลสัตว์ พบปะพูดคุยหารือกันเพื่อสานสัมพันธ์ และดำเนินโครงการร่วมกันในอนาคต

สำหรับการมอบครุภัณฑ์ทางการแพทย์ในครั้งนี้ ทางสมาคมศิษย์เก่าคณะสัตวแพทย์ เล็งเห็นถึงความสำคัญของการดำเนินงานของส่วนโรงพยาบาลสัตว์ ซึ่งปัจจุบันมีสัตว์เข้ารับการรักษาเพิ่มสูงขึ้นเป็นจำนวนมาก ส่งผลให้เครื่องมือและอุปกรณ์ มีไม่พอเพียงกับความต้องการในการรักษา ทางสมาคมศิษย์เก่าจึงได้จัดหาครุภัณฑ์ทางการแพทย์ตามความต้องการของโรงพยาบาล เพื่อเป็นกำลังใจให้กับคณาจารย์ นายสัตวแพทย์ เพิ่มประสิทธิภาพในการเรียนการสอนและการรักษาต่อไป